Í flokki skáldrita eru fimm bækur tilnefndar á hverju ári til Íslensku bókmenntaverðlaunanna . Af þeim eru nú tvær frá bókaútgáfunni Uppheimum á Akranesi . Eru þetta bækurnar Enn er morgunn eftir Böðvar Guðmundsson og sagnasafnið Milli trjánna eftir Gyrði Elíasson . Síðast þegar Böðvar var tilnefndur til þessara sömu verðlauna þá fékk hann þau , en það var fyrir bókina Lífsins tré sem út kom árið 1996 . Það vekur athygli að þetta vaxandi forlag á Vesturlandi skuli eiga svona gott hlutfall bóka sem hljóta náð fyrir augum úthlutunarnefndar . Þess má geta að eitt besta ár í sögu Hörpuútgáfunnar á Akranesi var árið 1994 þegar tvær bækur hennar voru tilefndar í flokki fræðirita og bóka almenns efnis . Þetta voru bækurnar Saga Halldóru Briem eftir Steinunni Jóhannesdóttur og Skáldið sem sólin kyssti eftir Silju Aðalsteinsdóttur . Er þetta skemmtileg tenging nú þar sem Silja var þar að rita ævisögu Guðmundar Böðvarssonar skálds frá Kirkjubóli , föður Böðvars . Í gær var jafnframt tilkynnt um tilnefningar til íslensku þýðingarverðlaunanna . Þar áttu Uppheimar einnig fulltrúa en Sigurður Karlsson leikari þýddi bækurnar Yfir hafið og yfir steininn og Óþekkta hermanninn en hann er tilfefndur fyrir fyrrgreindu bókina .